DA Den Europæiske Unions Tidende L 297/12

KOMMISSIONENS FORORDNING (EF) Nr. 1088/2008

af 5. november 2008

om foreløbig fastsættelse af leveringsforpligtelserne for rørsukker, der importeres i henhold til AVS-protokollen og aftalen med Indien, for leveringsperioden, der starter den 1. juli 2009

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 156 sammenholdt med artikel 4, og

ud fra følgende betragtninger:

(1) Artikel 12 i Kommissionens forordning (EF) nr. 950/2006 af 28. juni 2006 om gennemførelsesbestemmelser for produktionsåret 2006/07, 2007/08 og 2008/09 for import og raffinering af sukkerprodukter i forbindelse med visse toldkontingenter og præferenceaftaler (2) indeholder de nærmere regler for fastlæggelse af leveringsforpligtelserne ved import til nultold af produkter henhørende under KN-kode 1701, udtrykt i hvidt sukker, med oprindelse i lande, der har undertegnet protokol 3, der er knyttet til bilag V til partnerskabsaftalen mellem medlemmerne af gruppen af stater i Afrika, Vestindien og Stillehavet på den ene side og Det Europæiske Fællesskab og dets medlemsstater på den anden, der blev undertegnet i Cotonou den 23. juni 2000 (AVS-protokollen), og aftalen med Indien.

(2) Ved afgørelse 2007/626/EF (3) besluttede Rådet at opsige aftalen med Indien om rørsukker (i det følgende »aftalen med Indien«) (4) på Fællesskabets vegne med virkning fra den 1. oktober 2009. Ved afgørelse 2007/627/EF (5) besluttede Rådet på Fællesskabets vegne at opsige AVS-protokollen med virkning fra den 1. oktober 2009. Leveringsperioden, der starter den 1. juli 2009, vil derfor kun være på tre måneder.

(3) Anvendelsen af artikel 3 og 7 i AVS-protokollen, artikel 3 og 7 i aftalen med Indien og artikel 12, stk. 3, og artikel 14 og 15 i forordning (EF) nr. 950/2006 har ført til, at Kommissionen beregner hvert af eksportlandenes leveringsforpligtelser for leveringsperioden, der starter den 1. juli 2009, på basis af de i øjeblikket foreliggende oplysninger.

(4) For leveringsperioden mellem den 1. juli 2009 og den 30. september 2009 bør der gives aktørerne tilstrækkelig tid til at tilrettelægge handelen. Det er derfor nødvendigt foreløbig at fastsætte leveringsforpligtelserne for perioden fra den 1. juli 2009 i henhold til artikel 12, stk. 2, litra a), i forordning (EF) nr. 950/2006.

(5) Samhandelskontrakter mellem fællesskabsimportører og AVS-lande og Indien er knyttet til leveringsperioderne. Af hensyn til kronologien af leveringerne bør ansøgninger om importlicenser for leveringsperioden, der starter den 1. juli 2009, ikke indsendes inden den 4. maj 2009, medmindre det kan fastslås, at eksportlandet overholdt leveringsforpligtelsen for 2008/09-leveringsperioden som fastsat i Kommissionens forordning (EF) nr. 403/2008 (6).

(6) I overensstemmelse med artikel 153, stk. 3, i forordning (EF) nr. 1234/2007 udstedes der kun importlicenser for sukker til raffinering til heltidsraffinaderier, forudsat at de pågældende mængder ikke overstiger de mængder, der må importeres inden for rammerne af de traditionelle forsyningsbehov omhandlet i artikel 153, stk. 1, i forordning (EF) nr. 1234/2007. I henhold til artikel 155 i forordning (EF) nr. 1234/2007 kan Kommissionen træffe foranstaltninger, der kan fravige artikel 153, stk. 3, i denne forordning for at sikre, at AVS-sukker/indisk sukker importeres til EF på betingelserne i AVS-protokollen og aftalen med Indien. For leveringsperioden, der starter den 1. juli 2009, og i betragtning af prisreduktionen på importeret rårørsukker den 1. oktober 2009 kan disse betingelser kun imødekommes, hvis alle forhandlere kan få adgang til importlicenser for sukker til raffinering. Det er derfor nødvendigt at fravige artikel 10, stk. 1, i forordning (EF) nr. 950/2006, der begrænser indsendelse af ansøgninger om sukker til raffinering til heltidsraffinaderier.

(7) Foranstaltningerne i denne forordning er i overensstemmelse med udtalelse fra Forvaltningskomitéen for Den Fælles Markedsordning for Landbrugsprodukter —

UDSTEDT FØLGENDE FORORDNING:

Artikel 1

Leveringsforpligtelserne for import med oprindelse i lande, der har undertegnet AVS-protokollen og aftalen med Indien, fastsættes foreløbig som anført i bilaget. Mængderne fastsættes for hvert enkelt berørt eksportland for produkter henhørende under KN-kode 1701, udtrykt i hvidt sukker, i leveringsperioden, der starter den 1. juli 2009.

Artikel 2

Som fravigelse af artikel 4, stk. 5, andet afsnit, i forordning (EF) nr. 950/2006 begynder den første periode for indsendelse af importlicensansøgninger den 4. maj 2009. Når den mængde, der er pligt til at levere i 2008/09-leveringsperioden som fastsat i forordning (EF) nr. 403/2008, er nået for et af eksportlandene, begynder den første periode for ansøgning om licenser for den følgende leveringsperiode for det pågældende land den første mandag efter Kommissionens meddelelse til medlemsstaterne omhandlet i artikel 5, stk. 3, i forordning (EF) nr. 950/2006.

Artikel 3

For leveringsforpligtelser for leveringsperioden, der starter den 1. juli 2009, og som fravigelse af artikel 10, stk. 1, i forordning (EF) nr. 950/2006 kan alle ansøgere, der opfylder betingelserne i artikel 5 i Kommissionens forordning (EF) nr. 1301/2006 (7) indsende ansøgninger om importlicenser for sukker til raffinering i den medlemsstat, hvor de er momsregistreret.

Artikel 4

Denne forordning træder i kraft på syvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 5. november 2008. På Kommissionens vegne Mariann FISCHER BOEL Medlem af Kommissionen

(1) EUT L 299 af 26.11.2007, s. 1.

(2) EUT L 178 af 1.7.2006, s. 1.

(3) EUT L 255 af 29.9.2007, s. 37.

(4) EFT L 190 af 23.7.1975, s. 36.

(5) EUT L 255 af 29.9.2007, s. 38.

(6) EUT L 120 af 7.5.2008, s. 6.

(7) EUT L 238 af 1.9.2006, s. 13.